Historisk arkiv for norsk landskapsarkitektur

**Historisk arkiv for norsk landskapsarkitektur** (ANLA) ble etablert i 2014 av Institutt for landskapsarkitektur (ILA) ved Norges miljø- og biovitenskapelige universitet (NMBU). Arkivet dokumenterer utviklingen av norsk landskapsarkitektur gjennom det siste århundret og inneholder blant annet studentarbeider, kart, planer, fotografier og skriftlig dokumentasjon fra fremtredende lærere og fagpersoner innen feltet.

## Bakgrunn og formål
Etableringen av arkivet reflekterer NMBUs status som hjem for verdens nest eldste utdanning i landskapsarkitektur. Arkivet forvaltes og vedlikeholdes av forskningsgruppen "Teori og historie i landskapsarkitektur" ved ILA. Forskningsgruppen ble grunnlagt i 2010 med hovedformål å inspirere og styrke forskning innen landskapsarkitekturens historie og grønn kulturminneforvaltning. Arbeidet med arkivet styrker forskningsmiljøet ved ILA og fremmer synergien mellom forskning, praksis og utdanning.

## Hovedsamlingene
* Olav Moen (1887–1951): Første lektor og professor i havekunst ved Norges landbrukshøgskole på Ås (nå NMBU). Samlingen inneholder flere av Moens prosjekter, blant annet den historiske parken på campus ved høgskolen/universitetet på Ås.
* Torborg Frølich (1911–2001): Startet sin egen praksis i Bergen i 1936 og arbeidet hovedsakelig med private hager fra 1938 til 1960-årene.
* Pål Sæland (1897–1979): En av de første uteksaminert fra det nyopprettede programmet i havekunst ledet av Olav Moen. Han hadde ansvar for utviklingen av Østre gravlund, Vestre gravlund og flere mindre prosjekter i Oslo.
* Karen Reistad (1900–1994): Arbeidet ved Ås fra 1953 til 1970 og hadde ansvar for etableringen av krigskirkegårder i Norge etter andre verdenskrig. Hennes arbeid omfatter hovedsakelig kirkegårder, private hager og noen offentlige parker.
* Eyvind Strøm (1889–1988): Arbeidet med Oslos første bygartner, Marius Røhne, og var involvert i prosjekter som Torshovparken og Torshovdalen. Hans samling inneholder prosjekter fra flere private hager, samt hager tilknyttet bedrifter, historiske steder og urbane rom.
* Morten Grindaker (1925–2017) og Egil Gabrielsen (1933–1998): Grindaker & Gabrielsen representerte Norge på den internasjonale hageutstillingen i Hamburg, IGA, i 1963. Deres samling inneholder prosjekter fra private hager, offentlige parker og urbane rom.
* Toralf Lønrusten (1936–2014) og Bjarne Aasen (1933–): Både Lønrusten og Aasen var ansatte i praksisen Grindaker & Gabrielsen. Lønrusten ble uteksaminert fra Ås i 1963 og var en av de første landskapsarkitektene som jobbet med større landskapsinfrastruktur. Hans hovedprosjekt var landskapsplanen for vannkraftverket i Aurland, på oppdrag fra NVE (Norges vassdrags- og energidirektorat). I 1966 startet Lønrusten og Aasen sin egen praksis, som var aktiv frem til 1976. Et av deres prosjekter er masterplanen for campus Trondheim, Gløshaugen.
* Magne Bruun (1932–2018) etablerte denne spesialsamlingen på 1960-tallet. Samlingen inkluderer dokumenter, fotografier og kart over 400 historiske hager og parker fra alle fylker i Norge. De fleste kartene ble laget av Bruun og hans kolleger ved Ås på 1960-tallet, da de besøkte flere steder og gjennomførte kartlegginger. Kartene er digitalisert og tilgjengeliggjort for forskning.

## Forskning og samarbeid
Historisk arkiv for norsk landskapsarkitektur (ANLA) var et av grunnleggerne av NELA (Network of European Landscape Architecture Archives), etablert under ECLAS (European Council of Landscape Architecture Schools)-konferansen i Ås, Norge, i 2019.

I 2022 bidro ANLA til forskningsnettverket «Where Are the Women in Scandinavian Landscape Architecture?» ved å arrangere en egen workshop.

ANLA organiserte også en workshop og et offentlig symposium med tittelen «Changing Profession of Landscape Architecture in the 1960s-70s» som en del av AHRC-prosjektet «IFLA 75: Uncovering Hidden Histories in Landscape Architecture», som varte fra november 2022 til november 2024.

Fra høsten 2024 har ANLA vært partner i COST Action «Connecting Landscape Architecture Archives to Enhance European Landscape Practice, Research, and Education (ConnectLAA)», som vil pågå fra 2024 til 2028.

## Referanser


## Eksterne lenker
*